ABBA neem nuwe musiek opVan links na regs is Benny, Anni-Frid, Agnetha en Bjorn in 1974. Foto: Olle Lindeborg/TT NEWS AGENCY via AP Die uiters gewilde Sweedse popgroep, ABBA, het Vrydag aangekondig dat hulle vir die eerste keer in 35 jaar nuwe materiaal opgeneem het. Volgens die groep het hulle twee nuwe liedjies, waarvan een “I Still Have Faith in You” getiteld is, opgeneem. Dié popgroep, wat bestaan uit Agnetha Fältskog, Benny Andersson, Björn Ulvaeus en Anni-Frid Lyngstad, het amptelik in 1982 uiteengegaan, maar in 1986 vir die laaste keer saam opgetree. ’n Verklaring van die groep Vrydag het egter gesê hulle beplan ’n virtuele toer. “I Still Have Faith in You” sal na verwagting in Desember deur hologramme van die groep opgevoer word tydens ’n spesiale TV-uitsending deur die BBC en NBC. Die groeplede hou al lankal vol dat hulle nooit weer regstreeks saam sal optree nie. Die groep was egter baie positief oor hul onlangse opnames. “Dit was asof tyd stilgestaan het en ons net op ’n kort vakansie weg was. Dit was ’n uiters vreugdevolle ervaring,” het hulle laat hoor. ABBA het in 1974 die Eurovision-sangkompetisie gewen met hul treffer “Waterloo”, waarna ’n rits ander treffers soos “Dancing Queen”, “Mamma Mia”, “The Winner Takes It All” en “Take a Chance on Me” gevolg het. Fältskog en Ulvaeus was getroud, maar is in 1979 uitmekaar terwyl Lyngstad en Andersson, wat ook getroud was, in 1981 geskei het.